حزب الاصالة والمعاصرة ماشي الخصوم السياسيين ولمغاربة اللي كيشوفوه حزب فشي شكل. “وافد جديد” تفرض بالقوة. حزب ولد زروال. اللا شوفو هو كيفاش كيتصرف. فبيان المجلس الوطني للحزب البارح٬ بلا ما نهدرو على انو ما عمرو انعاقد وباللي حتى المكتب السياسي مازال ما اكتاملش.... نقراو غير “سابعا” اللي فيه. هاد 7 فيها “تفويض للسيد الأمين العام تدبير باقي مسلسل المشاورات حول تشكيل الحكومة المقبلة، ودعوته لتمثيل الحزب داخلها، عبر المشاركة الشخصية في تركيبتها المقبلة”. باش تعرفوه حزب فشي شكل وفوق كلشي٬ قبل كانو خرجو البرلمانيين ديال الحزب وقالو صافي يا وهبي يا اميننا العام لقد فوضناك باش تبدا اجراءات تشكيل الحكومة. اواه. وانتوما شكون فوضكم. اللي فراسنا انتوما يا برلمانيي البام ما عندكمش مؤسسة او جمعية منضويين تحتها. ثم واش كلكم ولا غير بعضكم. لكن البارح فالبيان كانت قوادة كثر. وهبي اللي كان كيحلف ما ولى وزير فحكومة يرأسها زعيم شي حزب وخاصة ايلى كان عزيز اخنوش ديال التجمع الوطني للاحرار٬ اليوم دخل لهاد الحكومة قبل حتى ما يعينها الملك محمد السادس. اه دابا عاد فهمنا صورتو مع اخنوش والمنصوري باش كان مجبد يديه وداير رجل على رجل بحال شي باطرون مستقبل الخدامة عندو. طريقة بركتو بغى يقول للمغاربة راني وزير صافي. اخنوش راه مازال رئيس حكومة مكلف بتشكيلها. يعني هو رئيس الحكومة مازال ما شكلش الحكومة اللي غادي يعينها الملك. كيفاش هاد وهبي دخل ليها. الفقرة كتقول “دعوته لتمثيل الحزب داخلها غير المشاركة الشخصية في تركيبتها المقبلة”. الصحافي علي انوزلا مدير نشر “لكم” فتدوينة علي صفحتو فالفايس٬ دار وصف زوين لوهبي وللحزب سماها “خفّة الرٍّجل.. والرّجٌل”. رجلو خفيفة وهو خفيف. واعتبر هاد البيان من مجلس ما عمرو انعاقد “خِفّة في العمل السياسي، على الأقل حسب ما تقتضيه التقاليد المرعية التي لا أعتقد أن الحزب، الذي خرج من دار المخزن، يجادل فيها”. حزب خرج من المخزن يضيف انوزلا “قرر فجأة وفي اجتماع استثنائي وبأمر من رئيس الحزب الاجتماع وفرض تعيين نفس الرئيس في حكومة غير معينة أصلا، ورئيسها مازال مجرد رئيس مكلف ومهمته هي اقتراح الوزراء على الملك، وبعد موافقته يتم تعيين الحكومة وأعضائها. على الأقل هذا ما ينص عليه النص الدستوري”. ووصف انوزلا هاد السلوك كما يلي: “حقّا، الانتهازية والوصولية لا تُعمِي الأبصارَ فقط ولكنها تُعمِي الضمائر إن بقي شيء منها في الصدور الخَاوِيَةٍ۬” نقطة اخرى فهاداك المجلس للي دار البارح هو كلمة وهبي نيت. هادا اللي قال ان لفلوس كانت دايرة فالانتخابات واتهم التجمع الوطني للاحرار بتوزيعها٬ شفناه البارح كيشكر ويجبد الملك عشرات المرات فخطابو وكيهدر عكس ما كان يصرح به على لفلوس ودخول صحاب لفلوس للحياة السياسية وقال “يشرفني أن ألتقي معكم في هذه اللحظة التاريخية الهامة، لحظة دخول بلادنا محطة ديمقراطية جديدة، عقب إجراء استحقاقات انتخابية مختلفة، جددت مؤسساتنا التشريعية والجهوية والجماعية، في انتظار استكمال تشكيلة مؤسسة الحكومة المقبلة، وهي مناسبة لتسجيل افتخارنا واعتزازنا كمغاربة بربح رهان عبور هذه المحطة الديمقراطية الهامة” واعتبر الانتخابات “انتصار الديمقراطية في بلادنا بفضل تشبث المغاربة بالاختيار الديمقراطي المؤسساتي الدستوري وعلى رأسهم صاحب الجلالة الملك محمد السادس حفظه الله” اييه. قبل شي عشرين يوم كانت انتخابات مزورة واليوم ولى المغرب ديموقراطي. شفتو تناقضات حزب كيتجاوز كلشي. عندو امو فالعرس وما عمرو يخاف. ولكن غادية تبقى للتاريخ باللي ماشي هاد الحزب اللي تخسرات عليه لملايير ماشي هو اللي ربح البي جي دي. ماشي هو اللي ختاروه لمغاربة. غادي يبقى فالظل. حزب هجين ما عندو لا راس لا ساس. امينو العام كيقول هدرة اليوم وكيدير النقيض ديالها غدا 
المخزن فخدمة وهبي. بعد ما شكك فنزاهة الانتخابات وحلف ما يكون وزير. فضيحة اخرى: المجلس الوطني للبام عينو وزير فحكومة مازال ما عينهاش مول لمظل